Diari Oficial de la Generalitat Valenciana


Sumari del DOGV 2408, del 16-12-1994 (1994/833293)

DECRET 235/1994, de 22 de novembre, del Govern Valencià, pel qual es creen noves oficines liquidadores de districte hipotecari.
-------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1994/11/22/235/dof/vci/html**

### Dades del document

Número de DOGV
:   2408

Data del DOGV
:   16-12-1994

Secció del DOGV
:   DISPOSICIONS GENERALS

Número del document
:   1994/833293


Data del document
:   22-11-1994

Organisme emissor
:   Conselleria d'Economia i Hisenda

Tipus de document
:   Decret

DECRET 235/1994, de 22 de novembre, del Govern Valencià, pel qual es creen noves oficines liquidadores de districte hipotecari.   
La disposició addicional segona del Reial Decret Legislatiu 1/1993, de 24 de setembre, pel qual es va aprovar el text refós de la Llei de l'Impost sobre Transmissions Patrimonials i Actes Jurídics Documentats, estableix la possibilitat que les comunitats autònomes que s'hagen fet càrrec, per delegació de l'Estat, de la gestió i liquidació de l'impost esmentat encomanen la realització d'aquestes funcions, dins el marc de les seues atribucions, a les oficines liquidadores de districte hipotecari.  
En igual sentit es pronuncia la disposició addicional primera del Reial Decret 1629/1991, de 8 de novembre, pel qual es va aprovar el Reglament de l'Impost sobre Successions i Donacions, respecte d'aquest últim tribut.  
La Generalitat Valenciana, anticipadament, promulgà en el seu moment sengles decrets pels quals s'atribuïen les competències esmentades en els dos paràgrafs precedents en forma transitòria: el Decret 209/1987, de 28 de desembre, del Govern Valencià, pel que fa a l'Impost sobre Successions i Donacions, i el Decret 249/1991, de 23 de desembre, del Govern Valencià, pel que fa a l'Impost sobre Transmissions Patrimonials i Actes Jurídics Documentats.  
D'altra banda, els reials decrets 1141/1984, de 23 de maig, i 1814/1993, de 18 d'octubre, han establert una nova demarcació registral que dóna lloc a la formació de nous registres de la propietat.  
Resulta per tant aconsellable establir una adequada correspondència entre la nova estructura territorial dels registres de la propietat i de les oficines liquidadores que millore la que actualment hi ha. Aquesta necessitat és especialment sentida en aquells casos en què els nous registres s'han format per trasllat de capitalitat.  
Amb aquesta mesura s'aconsegueix, a més, una major aproximació del servei públic al ciutadà.  
Basant-se en això, a proposta del conseller d'Economia i Hisenda i amb la deliberació prèvia del Govern Valencià, en la reunió del dia 22 de novembre de 1994,  
DECRETE:  
Article primer  
Es creen noves oficines liquidadores de districte hipotecari, segons la relació que figura com annex I d'aquest decret.  
Article segon  
Les noves oficines liquidadores de districte hipotecari tindran encomanades les funcions de gestió i liquidació de l'Impost sobre Transmissions Patrimonials i Actes Jurídics Documentats i de l'Impost sobre Successions i Donacions, en els mateixos termes i amb les mateixes atribucions que les que tinguen les existents a l'entrada en vigor d'aquest decret.  
Article tercer  
Els termes municipals que queden integrats en l'àmbit de cada nova oficina liquidadora són els que es recullen en l'annex II d'aquest decret.  
Article quart  
Les noves oficines liquidadores hauran d'entrar en funcionament, amb la notificació prèvia expressa al conseller d'Economia i Hisenda, abans del dia 1 d'abril de 1995, llevat que, en virtut de justa causa i sol·licitud prèvia, aquest n'autoritze l'ajornament.  
DISPOSICIONS FINALS  
Primera  
S'autoritza el conseller d'Economia i Hisenda per a dictar les disposicions que siguen necessàries per a l'execució i el desplegament del que disposa aquest decret.  
Segona  
Aquest decret entrarà en vigor l'endemà de la publicació en el Diari Oficial de la Generalitat Valenciana.  
València, 22 de novembre de 1994  
El president de la Generalitat Valenciana,  
JOAN LERMA I BLASCO  
El conseller d'Economia i Hisenda,  
AURELIO MARTíNEZ ESTÉVEZ  
ANNEX I  
Relació de noves oficines liquidadores  
de districte hipotecari  
Oropesa del Mar/Orpesa (per segregació de Castelló).  
Oliva (per segregació de Gandia).  
Pedreguer (per segregació de Dénia).  
Pilar de la Horadada (per segregació d'Orihuela núm. 1).  
Torrevieja (per segregació d'Orihuela núm. 2, adscrita al Registre de la Propietat Torrevieja núm. 1).  
Picassent (per canvi de capitalitat de Torrent núm. 3).  
ANNEX II  
Relació de termes municipals integrats a les noves oficines liquidadores de districte hipotecari  
Oropesa del Mar/Orpesa: Cabanes, Oropesa del Mar/Orpesa, Torreblanca i Vall d'Alba.  
Oliva: l'Alqueria de la Comtessa, Oliva i Piles.  
Pedreguer: Alcalalí, la Llosa, Beniarbeig, Benidoleig, Benimeli, Xaló, Ondara, Pamis, Pedreguer i Sanet i Negrals.  
Pilar de la Horadada: Pilar de la Horadada.  
Torrevieja: Algorfa, Benijófar, Jacarilla, Torrevieja i San Miguel de Salinas.  
Picassent: Albal, Alcácer, Beniparrell, Picassent i Silla.


Còpia Permalink ELI